“นิสสัน” ลุยผลิตรถยนต์เซลล์เชื้อเพลิงเอทานอล พร้อมวางจำหน่ายใน 4 ปีข้างหน้า
“นิสสัน” เตรียมผลิตรถยนต์เซลล์เชื้อเพลิงเอทานอล ตั้งเป้าเติมเชื้อเพลิงครั้งเดียววิ่งได้ 800 กม. คาดวางจำหน่ายใน 4 ปีข้างหน้า 
15 มิ.ย. 2559

ผู้สื่อข่าวรายงานว่า นิสสัน มอเตอร์ ผู้ผลิตรถยนต์ยักษ์ใหญ่ของญี่ปุ่น ประกาศว่าทางบริษัทกำลังพัฒนายานยนต์เทคโนโลยีเซลล์เชื้อเพลิง (Fuel cell vehicle) หรือ เอฟซีวีที่ใช้เอทานอลเป็นแหล่งผลิตไฮโดรเจน ซึ่งจะทำให้นิสสันเป็นผู้บุกเบิกในด้านนี้ โดยวางแผนที่จะผลิตรถยนต์เซลล์เชื้อเพลิงเอทานอลในเชิงพาณิชย์ในปี 2563 หรือ ค.ศ.2020 เพื่อตอบสนองต่อกระแสความต้องการยานพาหนะที่ใช้พลังงานสะอาด
โดยรถยนต์ดังกล่าวจะใช้เชื้อเพลิงเอทานอลที่ผลิตจากพืชเช่น อ้อย และข้าวโพดเพื่อหล่อเลี้ยงเครื่องยนต์ในการผลิตพลังงานไฟฟ้า โดยอ้างว่าเซลล์เชื้อเพลิงเอทานอลดังกล่าวมีต้นทุนถูกกว่ารถยนต์เซลล์เชื้อเพลิงของคู่แข่งคือ โตโยต้า ฮอนด้า และฮุนได
“ต้นทุนและพลังงานที่ต้องใช้ในการผลิตไฮโดรเจนอาจสูงมาก ทั้งยังต้องการการลงทุนอีกมากสำหรับโครงสร้างพื้นฐานในการเติมและเก็บเชื้อเพลิง” ฮิเดยูกิ ซากาโมโตะ รองประธานบริหารของนิสสันกล่าวกับสื่อมวลชน และว่า “เมื่อเปรียบเทียบกันแล้ว เอทานอลนั้นหาได้ง่ายมาก ทั้งยังง่ายที่จะจัดเก็บด้วยต้นทุนที่ถูกกว่า เหล่านี้คือข้อดีของมัน”
สำหรับเทคโนโลยีนี้พร้อมที่จะนำไปใช้ในรถยนต์ภายในปี 2563 ทั้งยังสามารถขยายไปใช้กับยานพาหนะที่ขับเคลื่อนด้วยพลังงานไฟฟ้าขนาดใหญ่ขึ้นเช่น รถตู้ส่งของ โดยนิสสันตั้งเป้าหมายไว้ว่ารถยนต์ต้องวิ่งได้ประมาณ 800 กิโลเมตรต่อการเติมเชื้อเพลิงหนึ่งครั้งซึ่งจะเหนือกว่ารถยนต์ที่ใช้น้ำมันในปัจจุบันที่โดยเฉลี่ยแล้ววิ่งได้ประมาณ 600 กิโลเมตรต่อการเติมน้ำมันหนึ่งครั้ง ในส่วนของราคาค่าดูแลรักษา ผู้ผลิตรถยนต์สัญชาติญี่ปุ่นระบุว่ารถยนต์เซลล์เชื้อเพลิงที่กำลังจะผลิตนั้นจะไม่ต่างจากรถที่ขับเคลื่อนด้วยพลังงานไฟฟ้าเท่าไรนัก อย่างไรก็ตามปฏิเสธที่จะให้ข้อมูลในส่วนของราคาจำหน่าย
      
 